SNG Nova Gorica : Tijana Grumić : 52 hertzov. Režija Mojca Madon, avtor priredbe in dramaturg Jaka Smerkolj Simoneti. Premiera 13. aprila 2022 na malem odru.

Samota, prostrana kot globina morja in širina vesolja

Besedilo mlajše srbske dramatičarke Tijane Grumić (1993) se ukvarja z zadevami družine in tistim, kar lahko to srečo nenadejano in v hipu skali, ukvarja se najprej z družinsko dinamiko, ljubosumnostjo starejšega sorojenca zaradi pozornosti mlajši, tudi z izgubo in z žalovanjem. Igro gradi v treh pripovednih linijah, od katerih sta dve skoraj monološki in naravoslovno oziroma izpovedno specializirani. Gre za montažo prizorov o najbolj osamljenem kitu na svetu (kar je tudi izvirni naslov besedila, ki ga je prevedla Dijana Matković), ki se oglaša s frekvenco 52 hertzov, kakor se imenuje tudi njegov dramski glas, vendar se zaradi frekvenčne anomalije ostali nanj ne odzivajo. Drugi in vmes je glas klovna, ki govori o tegobah prekarnosti in poklica nasploh in klovn je kot rdeči nosek, kot tisti, ki z zabavljaštvom krajša bolnim otrokom čas in blaži bolnišnično tesnobo, nastopal pred otroki na onkologiji. Osrednji del in najbolj obsežen del igre je posvečen družini, v kateri po brezskrbnem otroštvu mlada punčka hudo zboli – verjetno za limfomom – in v kateri si njen brat že od otroštva želi, da bi bil astronavt, da bi se torej umaknil v globine vesolja in od tam gledal dol, na bedo stvari, ker so mu namišljeno pomanjkanje ljubezni in tegobe odraščanja neznosni. Besedilo sestavlja niz fragmentov, ki naj zaobjamejo celovito izkušnjo izgube, enkrat se spopada z mejo tolerance profesionalnega zabavljača, klovna, drugič s krhkimi razmerji znotraj družine, kjer smrt enega od članov pri ostalih sproži celo vrsto nefunkcionalnih vedenj, oče se že s hčerino boleznijo težko sooča in po smrti sploh pobegne, deček postane astronavt in v globinah vesolja posluša pesem osamljenega kita, mati ostane sama. Igra je spisana v očarljivi mešanici naivnega otroškega pogleda na svet, pa starševske rutine, ki utruja in daje občutek nezadovoljenosti, okvir vsemu daje znanstveni govor o anatomiji in parjenju kitov, kar prebijajo poetične pasaže, ki na videz zabrisujejo in mehčajo bolečino ob izgubi, hkrati pa jo sublimirajo, obkrožajo neizrekljivost bivanja in posamezno človeško eksistenco obkrožajo z zavestjo o majhnosti in nepomembnosti, ki se polno pokaže šele ob prostranstvih in skrivnostnosti vesolja in oceanov. Kar so v čisto drugi, bolj zabavni maniri zapeli Monthy Pythoni v filmu Smisel življenja, kjer nas potem, ko pride ekipa veseljakov po ledvico darovalca in jih ne zmoti dejstvo, da je še živ, čudni škrat seznani s podatki o vesolju, niza število zvezd in razdalje in vidimo, da v vsem tem sistemu ena ledvica res ne bi smela biti problem.

Režiserka Mojca Madon je ob dramaturški asistenci Jake Smerkolja Simonetija igro dodatno razširila, tako prostorsko kot dodala nekaj nemih ali dopisanih prizorov. Klovna igra Matija Rupel in nas pričaka že pred vhodom v malo dvorano in popelje na balkon, kjer v kar najbolj vpletem nagovoru umesti tloris gledališke hiše v širši, tudi zgodovinsko poglobljen prostor, pove nekaj o njegovi pokopališki (pred)zgodovini, kasneje pa klovnovsko izkušnjo nadgradi s pogledom v radosti in tegobe mladega in na hierarhični gledališki lestvici najnižjega igralca, in Rupel je pri preigravanju resničnih prigod iz gledališkega sveta prav neugnan in živahen, prebija rampo, govori hkrati o klovnovstvu in igralstvu in njegovih senčnih, pa vendar tudi veselih plateh, z anekdotami in iz izkušnje. Vendar že skupina klovnov, v katere se začasno preoblečeno njegovi soigralci, vsak s svojo specifično karikirano hojo in mimiko (klovnovske prizore sta oblikovala Ravil in Natalija Sultanova, za takšne priložnosti najbolj uigran klovnovski dvojec), ki prihajajo na nastop, z brundanjem pogrebne pesmi in potem obupanemu prisluškovanju srca sugerirajo, da se bo vzdušje iz veselega obračalo proti bolečemu in neprijetnemu.

Družinski del se dogaja dvodelno na scenografiji Urše Vidic, najprej so gledalci na tribuni in je oder z nekaj potezami, s preprogo in kakšnim rekvizitom markirano družinsko stanovanje s pogledom na z rjuhami pokrite sedeže v parterju, in tam na robu stoji centralna figura, Deklica v modrih kopalkah z violino, ki potem z začudenim izrazom na obrazu in z živahnim tekanjem od zida do zida dinamično kaže, kako velika je njena ljubezen, in Ivana Percan Kodarin da vlogi s pretežno zunanjo pasivnostjo in ponotranjeno napetostjo precej skrivnostne eteričnosti, njen nasmeh sega skoraj onkraj, kasnejše spoprijemanje z boleznijo pregnete s pravšnjo mero pristne (igralske) nedolžnosti in globljega, neoprijemljivega in sugestivnega sugeriranega védenja. Starševski par odigrata Peter Harl in Marjuta Slamič, od divjih mladih let do družinske rutine in potem mučnega čakanja na izid bolezni, oba, z Žigom Udirjem, ki je Deček, sestavljajo tudi klovnovski trio, ki komentira in ironizira in s tem na skupino razširja Ruplovega Klovna, in vsi trije prikažejo pri tem veliko discipline in smisla za ponotranjeno, na drže in gestiko zvedeno klovnovstvo; kot starša pa sta Harl in Slamič neugnana v mladostnih, pa zamolklo in pridušeno žalujoča v kasnejših letih in oba svoji vlogi oblikujeta suvereno, s pravšnjo mero pri hitrih prehodih med razposajenostjo in kasnejšo neizrekljivo izgubo.

Vendar doda, podobno kot v uvajalnem delu, režija uprizoritvi še dva močna, čeprav morda s trajanjem preveč čustveno napeta in s tem, paradoksalno, omiljena in razblažena poudarka - kar poskuša podčrtavati, se z ekstenzivnostjo pravzaprav izgublja, in ta temporalna neekonomičnost je mogoče tudi najbolj opazna pomanjkljivost te premišljene uprizoritve. Najprej je pevski solo dramske osebe 52 hertzov, torej nepoznanega kita, ki ga, podobno kot anatomska dejstva in paritvene rituale morskih sesalcev, odigra Ana Facchini, in to je presunljiv jok, vešče vokaliziranje, avtor glasbe je Luka Ipavec, ki nam priklicuje kar najglobljo osamljenost in žalost, tudi v ostalih delih je igralka sugestivna in kot pripovedovalka bioloških dejstev hladno natančna. Prav tako dolgo traja prizor Dečkove vrnitve z vesoljke misije k materi na juhico, ko se po smrti Deklice Mama pred nami preobleče v starko in jo potem vidimo ob samotnem preživljanju žalostnega preostanka življenja, in Žiga Udir opremi Dečka s precej otroškega čudenja in tudi nerazumevanje sveta odraslih mu beremo z obraza. Igra se počasi, hiperveristično in kot da v nekem drugem žanru zaključi z Dečkovim prihodom v fascinantnem vesoljskem skafandru – kostumograf je Andrej Vrhovnik, vizualni pojavi kita v barvah Deklice in kozmonavta in domiselni klovnovski kostumi priskrbijo tej premišljeni in drzni uprizoritvi nekaj močnih in vizualno močnih prizorov.

Matej Bogataj